Inte Comunitât Autonome Basche il gnûf an scolastic al à viodût une incressite des iscrizions intes scuelis là che si dopre il model D, ven a dî chel cul basc tant che lenghe veicolâr. Cun di fat, il 71% des iscrizions vudis intes provinciis baschis di Araba, Bizkaia e Gipuzkoa a son riferidis a chest model, cuintri di chel A cul castilian tant che lenghe veicolâr e di chel B là che basc e spagnûl a son doprâts plui o mancul in maniere compagne. Si trate di numars che a son stâts saludâts in maniere positive di ducj i partîts, fûr che dal PP che al volarès un impegn plui fuart intal promovi il castilian. Il PNV, invezit, al acuse il guvier basc, che cumò al è tes mans dai socialiscj, di platâsi daûr de promozion dal trilinguisim (basc, spagnûl e inglês) par sbassâ il nivel de politiche linguistiche a pro dal basc.
Font: Gara, 06/09/09
fur_Latn oci_Latn